
Az üzleti etika a magyar valóságban

Dolgozatom célja az, hogy bemutassam az üzleti etikát. Annak, hogy egy vállalkozás sikeres legyen és fennmaradjon, elengedhetetlen feltétele a megfelelő üzleti partnerek megválasztása és a bizalom jelenléte. A vállalkozásoknak úgy kell működniük, hogy a működésük során a gazdasági környezettel és az üzleti partnerekkel a lehető legjobb viszonyt alakítsák ki, és azt ápolják. Minden sikeres vállalkozás alapvető feltétele tehát, hogy erkölcsös keretek között hosszú távon fenntartsa működését.
Dolgozatom első részében az etikával, azon belül is az üzleti etikával foglalkozom. Először azt veszem számba, hogy mit jelent tulajdonképpen az, hogy üzleti etika, majd pedig, hogy hol a helye és mi a szerepe egy vállalkozás életében, s hogy megvalósítására milyen módszereket dolgoznak ki.
A következőkben a jelenlegi magyar vállalkozások helyzetéről szólok, és arról, hogy hogyan alakult ki, milyen út vezetett a jelenlegi helyzetig, a mai magyar vállalkozók jellemének, mentalitásának kialakuláshoz.
A dolgozatom második részében a felszámolási eljárásról írok. A mai gazdasági helyzetünket jól tükrözi az, hogy megszaporodott az ilyen eljárások száma, amely eljárás egy vállalkozás életének végét jelenti. A kutatáshoz segítséget kaptam a TM-Line Felszámoló és Gazdasági Tanácsadó Zrt. két munkatársától, Gacsó Jánostól és Kisvári Gabriellától, akik készségesen válaszoltak a felszámolási munkával, az eljárás teendővel kapcsolatosan feltett kérdéseimre.
Amennyiben a felszámolási eljárás során bűncselekményre derül fény, a felszámoló feljelentését követően a Nemzeti Adó- és Vámhivatal (NAV) Bűnügyi Igazgatóságához kerül az eljárás. A továbbiakban a kaposvári Somogy Megyei Vizsgálati Osztály osztályvezetője, Vető Róbert Őrnagy volt a segítségemre. Az Őrnagy Úr ismertette a NAV szerepét és feladatait ilyen esetekben.



